જો તમે માનતા હો કે દરેક માનવજીવનું મૂલ્ય સમાન છે તો આપણને કંપારી નહીં છૂટે કે માત્ર અમુક જીવો બચાવવા યોગ્ય છે જ્યારે બીજા નહીં ? અમે નિર્ણય કર્યો : ‘આ સાચું ન હોઈ શકે, પણ જો સાચું હોય તો આમાં મદદરૂપ થવું તે અમારું સર્વોચ્ચ લક્ષ્ય હોવું જોઈએ.’ અને તમારામાંના કોઈએ પણ જે કર્યું હોય તે જ રીતે અમે પણ અમારું કામ શરૂ કર્યું. પ્રાણપ્રશ્ન છે : ‘આ બાળકોને માનવસમાજ મરવા દઈ જ કેમ શકે ?’ આનો જવાબ સીધો છે અને કડવો પણ. આવા બાળકોનો જીવ બચાવવામાં વ્યાપાર-ઉદ્યોગોને કોઈ ફાયદો નથી થવાનો અને સરકારને તો કોઈ મદદ કરવામાં જાણે રસ જ નથી. આ બાળકોના મૃત્યુનું કારણ હતું કે તેમનાં મા-બાપ આર્થિક રીતે મજબૂર હતાં અને વહીવટીતંત્ર તેમનું સાંભળવા રાજી નહોતું. પણ તમે અને હું આ બન્ને રીતે સક્ષમ અને સજ્જ છીએ. જો આપણે યોગ્ય આર્થિક નીતિ અનુસરીએ તો વ્યાપાર-ઉદ્યોગો આ નિસહાય લોકો પ્રત્યે પોતાની જવાબદારી અદા કરે. જો આજીવિકાની વધુ તકો પેદા કરી શકાય અને વધુને વધુ લોકો પોતાની આવકનું ધોરણ ઉપર લાવી શકે તો આવી ભીષણ અસમાનતાઓથી મનુષ્યોને બચાવી શકાય. સરકાર પર તમારા-મારા જેવા એવું દબાણ જરૂર લાવી શકે જેથી આપણે જે બાબતે ચિંતિત છીએ તેવી સમસ્યાઓ પર સરકાર આપણી પાસેથી કર તરીકે ઊઘરાવેલા પૈસા ખર્ચે.